**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί της Αρχής Λιμένων Κύπρου (Σχέδια Υπηρεσίας Θέσεων) (Τροποποιητικοί) Κανονισμοί του 2021»**

**Παρόντες:**

 Νίκος Τορναρίτης, πρόεδρος Ανδρέας Πασιουρτίδης

 Φωτεινή Τσιρίδου Πανίκος Λεωνίδου

 Νίκος Γεωργίου Κωστής Ευσταθίου

 Άριστος Δαμιανού Χαράλαμπος Θεοπέμπτου

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της, η οποία πραγματοποιήθηκε στις 26 Ιανουαρίου 2022.

 Σκοπός των κανονισμών, οι οποίοι εκδίδονται δυνάμει του άρθρου 19 του περί της Αρχής Λιμένων Κύπρου Νόμου, είναι η τροποποίηση των υφιστάμενων σχεδίων υπηρεσίας για τις θέσεις Γραμματειακού Λειτουργού, Ανώτερου Λιμενικού Λειτουργού, Ανώτερου Λιμενικού Γερανοδηγού, Ανώτερου Λιμενικού Λεμβοδηγού, Ανώτερου Λιμενοφύλακα και Ανώτερου Τεχνίτη, οι οποίες καθορίζονται ως θέσεις προαγωγής [Κλίμακα Α8-Α9(i)] στην Αρχή Λιμένων Κύπρου, ώστε στο πλαίσιο της νέας οργανωτικής δομής της η Αρχή Λιμένων Κύπρου να μπορεί να ανταποκριθεί στον ρυθμιστικό ρόλο που ανέλαβε μετά την αποκρατικοποίηση του λιμανιού Λεμεσού.

 Σύμφωνα με τα στοιχεία που κατατέθηκαν στην επιτροπή από το Υπουργείο Μεταφορών, Επικοινωνιών και Έργων, οι προτεινόμενες τροποποιήσεις καθίστανται αναγκαίες, ώστε, σε περίπτωση που δεν υπάρχουν υποψήφιοι οι οποίοι να κατέχουν την απαιτούμενη στα σχέδια υπηρεσίας δεκαεξαετή τουλάχιστον συνολική υπηρεσία σε προηγούμενη θέση, από την οποία πενταετής τουλάχιστον υπηρεσία να είναι στην κλίμακα Α7, να είναι δυνατή η πλήρωση των θέσεων με υποψηφίους που κατέχουν δεκαοκταετή συνολική υπηρεσία στις αμέσως προηγούμενες θέσεις. Περαιτέρω, στις προτεινόμενες τροποποιήσεις διαλαμβάνονται διευκρινιστικές τροποποιήσεις σε σχέση με τα καθήκοντα των υπό αναφορά θέσεων.

 Σημειώνεται ότι οι κανονισμοί εξετάστηκαν σε πρώτο στάδιο από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε συνεδρία της, που πραγματοποιήθηκε στις 19 Ιανουαρίου 2022, η οποία εισηγήθηκε στην επιτροπή την υποβολή τους στην ολομέλεια του σώματος για έγκριση. Στη συνεδρίαση αυτή κλήθηκαν και παρευρέθηκαν εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση των κανονισμών στην ολομέλεια του σώματος.

31η Ιανουαρίου 2022

Αρ. Φακ.: 23.03.058.091-2021

ΟΠ/ΣΠ/ΓΧ

23.03.058.091-2021-ek